Jelaskan Biografi dari Sybil Kathigasu dalam bahasa melayu

Beliau dilahirkan sebagai Sybil Medan Daly pada 3 September 1899 di Medan, Sumatera, Indonesia kepada Joseph Daly, seorang peladang berketurunan Ireland-Serani/Eurasian, dan Beatrice Matilda Daly nee Martin, seorang bidan berketurunan Perancis-Serani/Eurasian. Nama tengah beliau sempena mengingati bandar kelahiran beliau, Medan. Beliau membesar di Tanah Melayu. Beliau mendapat latihan sebagai jururawat dan bidan di Singapura pada usia 21 tahun. Beliau berkahwin dengan Dr. Abdon Clement Kathigasu, seorang doktor berketurunan India Malaysia dari suku bangsa Tamil Ceylon (pada masa kini suku Tamil Sri Lanka) pada 7 Januari 1919 di Gereja St John, Bukit Nanas, Kuala Lumpur. Mereka mengendalikan sebuah klinik di Brewster Road (sekarang Jalan Sultan Idris Shah), Ipoh, Perak selama 15 tahun. Beliau boleh bertutur bahasa Kantonis dengan baik. Beliau juga seorang Katolik dan vegetarian.

Apabila Tanah Melayu dijajah oleh Jepun pada tahun 1942, mereka bersembunyi dan berpindah ke Pekan Papan, Perak , kira-kira 20 km di barat bandar Ipoh. Bandar ini ramai penduduk Cina yang bekerja sebagai pelombong dan peniaga.

Tentera Jepun memburu penduduk Cina dan membunuh mereka lanjutan sejarah panjang di China. Mereka dikerah membina jambatan dan Landasan Keretapi Maut di sempadan Thailand-Myanmar. Tentera MPAJA memberi tentangan hebat terhadap kemaraan tentera di Jepun di Sungai Siput, Tanjung Malim, Slim River, Papan, Pusing, Gopeng dan lain-lain lokasi.

Sybil dan suaminya mula memberikan bantuan perubatan dan maklumat kepada gerakan bawah tanah melalui rumah kedai dispensari Kathigasu di Pekan Papan, Perak. Mereka membuka semula klinik rahsia dan ramai membawa pesakit , tentera MPAJA yang cedera ke klinik ini untuk mendapatkan rawatan. Ketika itu terdapat 6000 pejuang gerila MPAJA menentang tentera Jepun.Ketika itu, Sekolah St Michael menjadi ibu pejabat polis tentera Jepun. Ramai pemimpin Cina telah dipancung tanpa bicara.

Pasangan itu ditangkap oleh tentera Jepun dan diseksa apabila kegiatan mereka membantu gerila anti Jepun terbongkar. Jepun tidak mengesyakkinya kerana dia bukan berbangsa Cina dan tentulah tidak boleh berbahasa Cina. Sybil tidak membocorkan nama-nama gerila MPAJA.  Kukunya dicabut dan jarumm ditusuk di bawah kukunya. Kaki melecur kerana besi panas, dipukul dengan batang buluh dan siksaan rawatan air.Tulang belakangnya rosak, tulang patah dan rahang patah. Beliau disoal siasat kerana membantu gerila anti Jepun dan menyimpan radio. Siaran radio diperolehi menerusi gelombang pendek dengan kod 'Josephine' . Radio itu digunakan untuk mendapatkan  maklumat dan rahsia semasa daripada Radio BBC. Kemudian disumbat ke Penjara Batu Gajah pada 1943 setelah Kempetai Jepun memberi maklumat tentang peranan beliau. Beliau terselamat dari perang dan Perang Dunia Kedua berakhir pada Ogos 1945. Selepas tiga minggu, Kapten David dari tentera British yang datang semula ke Tanah Melayu telah menemui semula beliau di Penjara Batu Gajah. Sybil dibebaskan dan dibawa semula ke Papan dan dihantar segera ke England dengan kapal terbang untuk menerima rawatan lanjut.

Beliau meninggal dunia pada usia 49 tahun pada 4 Jun 1948 di Hospital Lanark, Scotland, Britain akibat septisemia disebabkan oleh luka lama pada rahang, akibat sepakan but Yoshimura, penyeksa beliau . Glasgow City Medical Center  telah melakukan bedah siasat terhadap mayat beliau dan mendapati organ-organ dalamannya rosak teruk. Jenazah beliau dikebumikan di tanah perkuburan Lanark. Kemudian pada tahun 1949, jenazah beliau dibawa kembali ke Ipoh dan disemadikan di tanah perkuburan Roman Katolik bersebelahan Gereja St. Michael yang bertentangan dengan Main Convent of the Holy Infant Jesus (sekarang SMK Convent) di Brewster Road (sekarang Jalan Sultan Idris Shah), Ipoh.